**KATEHEZA ZA RODITELJE KRIZMANIKA**

***Povjerenstvo za župnu katehezu***

**UVODNI DIO**

**Pozdrav**

* *Na početku susreta svećenik srdačno pozdravi sudionike i najavi molitveni početak.*

**Molitveni početak**

* *Zajedno ili u dva kora molimo Himan Duhu Svetomu (radni materijal 1).*
* *Himan se može kopirati za svakog sudionika ili projicirati na zid, a može se animirati i pjevana molitva.*
* *Poslije molitve svećenik uvodi u katehezu.*

Na više mjesta u Novom Zavjetu možemo pronaći svjedočanstva kako polaganjem ruku apostola Duh Sveti silazi na vjernike. To su biblijski temelji za slavlje sakramenta potvrde. Da je potvrda sakrament u kojem nam se daruje Duh Sveti, na osobit način svjedoče nam Djela apostolska:

*„Kad su apostoli u Jeruzalemu čuli da je Samarija prigrlila riječ Božju, poslaše k njima Petra i Ivana. Oni siđoše i pomoliše se za njih da bi primili Duha Svetoga. Jer još ni na koga od njih ne bijaše sišao; bijahu samo kršteni u ime Gospodina Isusa. Tada polagahu ruke na njih i oni primahu Duha Svetoga.“ (Dj 8,14-17)*

**SREDIŠNJI DIO**

Zajedno s krštenjem i euharistijom sakrament potvrde tvori cjelinu *sakramenata kršćanske inicijacije*, jedinstvo koje treba čuvati. Po sakramentu potvrde krštenici se još savršenije vežu uz Crkvu, obdaruju se posebnom jakošću Duha Svetoga te su tako obvezniji kao pravi Kristovi svjedoci da riječju i djelom šire i brane vjeru.

* *Svećenik najavljuje katehezu pape Franje od 29. siječnja 2014. koja se čita u središnjem dijelu župne kateheze. Katehezu može pročitati netko od prisutnih.*

„Draga braćo i sestre!

Obično se govori o sakramentu *krizme*. Taj izraz znači *pomazanje*. Naime, uljem koje se zove *sveta krizma* bivamo suobličeni, u snazi Duha Svetoga, Isusu Kristu, koji je jedini pravi *pomazanik*, *Mesija*, Svetac Božji. Izraz *potvrda* nas, zatim, podsjeća da taj sakrament donosi povećanje krsne milosti: čvršće nas združuje s Kristom; privodi punini našu povezanost s Crkvom; podjeljuje nam osobitu snagu Duha Svetoga da širimo vjeru, ispovijedamo Kristovo ime i da se nikada ne stidimo njegova križa (usp. Katekizam Katoličke Crkve, 1303).

Zato je važno pobrinuti se da naša djeca, naši mladi imaju taj sakrament. Svi se brinemo da budu kršteni, i to je dobro, ali se možda ne brinemo toliko da prime krizmu. Na taj će način ostati na pola puta i neće primiti Duha Svetoga, koji je tako važan u kršćanskom životu, jer nam daje snagu da idemo naprijed! Razmislimo malo, svaki od nas: brinemo li se doista da naša djeca i mladi prime krizmu? Važno je to, važno! I ako imate, u svojoj kući, djecu, mlade koji je još nisu primili, a u dobi su kada je trebaju primiti, učinite sve što je u vašoj moći da dovrše kršćansku inicijaciju i prime snagu Duha Svetoga. To je važno!

Važno je naravno pružiti krizmanicima dobru pripravu, koja mora težiti za tim da ih se dovede do osobnog prianjanja uz vjeru u Kristu i probudi u njima osjećaj pripadnosti Crkvi.
Potvrda, kao i svaki sakrament, nije djelo ljudi, već je djelo Boga, koji se brine za naš život na način da nas suobličuje slici svoga Sina, da bi nas učinio sposobnima da ljubimo poput njega. On to čini ulijevajući u nas svoga Duha Svetoga, čije djelovanje prožima čitavu osobu i čitav život, kao što se to zorno vidi iz sedam darova na koje je tradicija, u svjetlu Svetog pisma, uvijek ukazivala. [Tih sedam darova: ne želim vas pitati jeste li upamtili kojih je to sedam darova. Možda ih znate sve… Ali ću ih ponoviti u vaše ime.] **Koji su to darovi? Mudrost, razum, savjet, jakost, znanje, pobožnost i strah Božji.** I ti su nam darovi dani upravo s Duhom Svetim u sakramentu potvrde. [Tim darovima kanim posvetiti kateheze koje će uslijediti nakon ovih o sakramentima.]

Kada primamo Duha Svetoga u naše srce i puštamo ga da djeluje, sam Krist se uprisutnjuje u nama i oblikuje se u našem životu; po nama, sam on, Krist, će moliti, opraštati, ulijevati nadu i utjehu, služiti braći, biti bližnji potrebitima, posljednjima, stvarati zajedništvo, širiti mir. Pomislite samo koliko je to važno: da po Duhu Svetom dolazi sam Krist učiniti sve to među nama i za nas! Zbog toga je važno da djeca i mladi prime taj sakrament.

Draga braćo i sestre, sjetimo se da smo primili potvrdu! Svi mi! Sjetimo se toga prije svega zato da zahvalimo Gospodinu za taj dar, a zatim da ga molimo da nam pomogne živjeti kao pravi kršćani, uvijek kročiti kroz život s radošću po Duhu Svetom koji nam je darovan!“

* *Svećenik može postaviti pitanje koje će posvijestiti važnost molitve:*
1. **Molite li za svoje dijete?**
2. **Smatrate li da je molitva za dijete potpora djetetu?**
* *Nakon kratke rasprave, neka netko od roditelja pročita tekst Molitve roditelja za svoje dijete autora Anselma Gruna.*

Dobri Bože, blagoslovi danas moju djecu.

Ispruži nad njih svoju zaštitničku ruku da s tvojim blagoslovom idu svojim putem.

Zaštiti ih od svega što bi ih htjelo odvratiti od pravog puta.

Blagoslovi ih da bi s punim povjerenjem išli svojim putem.

I blagoslovi ih da bi jasno spoznali što je njihov put k životu i istini.

Blagoslovi ih da danas uvijek i posvuda budu svjesni tvoga blagoslova, da se osjećaju blagoslovljenima – kao osobe koje su jedinstvene i vrijedne, koje same mogu biti blagoslovom drugima.

Blagoslovi moju djecu da ih ne obeshrabre razočaranja i da ne odustanu kada se stvari ne odvijaju kako su si oni zamislili.

Daruj im snagu da se suoče sa životnim izazovima te tako duhovno rastu i jačaju.

Prati ih svojim blagoslovom onamo kamo ja ne mogu.

Šaljem im svoju ljubav i dobre želje.

Ali ne znam osjećaju li oni uvijek moje dobronamjerne misli.

Imam pouzdanja u tvoj blagoslov koji ih prati i štiti njihove putove, da se sve više suobličuju sa slikom koju si ti sebi načinio o njima.

* *Nakon molitve, svećenik može postaviti pitanje:*
1. **Koji dio molitve vas se najviše dojmio?**
* *Nakon kratke rasprave, svećenik nastavlja katehezu pojašnjavanjem značenja svakog pojedinog dara Duha Svetoga (radni materijal 2).*

**MUDROST**. Mudar čovjek je sposoban shvatiti ono što je najvažnije u životu, sposoban je u Božjem svijetu promatrati i prosuđivati ljudski život i sveukupnu stvarnost.

**RAZUM**. Tim nas darom Duh Sveti osobito osposobljava da možemo razumjeti i prihvatiti Božju riječ te da možemo u svjetlu Božje riječi razumjeti i promatrati sebe, druge ljude i sveukupnu stvarnost.

**SAVJET**. Imati dar savjeta znači biti sposoban pomoći drugome, osobito u važnim trenutcima njegova života u oblikovanju njegova osobnog mišljenja i donošenja osobne odluke.

**JAKOST**. Jak je čovjek sposoban hrabro i ustrajno naviještati – riječju i djelom – Isusovu radosnu vijest o Novom Božjem svijetu i živjeti prema zahtjevima Isusova evanđelja.

**ZNANJE**. Čovjek s darom znanja traži i radosno prihvaća istinu, i to osobito onu od koje se može istinski živjeti: istinu koju susrećemo u Isusu Kristu.

**POBOŽNOST**. Istinski je pobožan čovjek sposoban živjeti u najdubljoj povezanosti s Bogom i s ljudima: Bog je za njega Otac kojem se obraća bez straha, s povjerenjem i s ljubavlju, a svi su mu ljudi braća jer nam je Bog svima zajednički Otac.

**STRAH BOŽJI**. Biti ispunjen strahom Božjim ne znači bojati se Boga, nego to znači biti pun poštovanja - možemo reći i strahopoštovanja - prema Bogu i prema svakom čovjeku. Dar straha Božjeg zapravo je drugo ime za ljubav prema Bogu i bližnjemu.

* *Pripremiti fotokopirane listiće (radni materijal 2).*
* *Svećenik tumači kako će svaki roditelj izvući papirić s jednim od darova Duha Svetoga i pokušati do potvrde moliti za svoje dijete da Duh Sveti zaživi u njemu svoje darove, a posebno onaj izabrani.*

**ZAVRŠNI DIO**

**Molitveni završetak**

**Duše Sveti Tješitelju,** dođi u moje srce sa svojom milošću i svetom ljubavlju i **daj mi dar mudrosti**; da sa slašću razmatram Božje istine i da mi Bog bude jedino mjerilo u prosuđivanju svih božanskih i ljudskih stvari.

Daj mi **dar razuma**; da što dublje zaronim duhom svojim u otajstvo svete vjere koliko je to u ovozemaljskom vremenu moguće.

Daj mi **dar savjeta**; da se uklanjam zasjedama đavla i svijeta, a u dvojbi da uvijek prigrlim što je više na slavu Božju i naše spasenje.

Daj mi **dar jakosti**; da osobitom odlučnošću svladam sve napasti i ostale zapreke u duhovnom životu.

Daj mi **dar znanja;** da pravo spoznam što i kako treba vjerovati i da ne bih zastranio u duhovnom životu.

Daj mi **dar pobožnosti**; da Bogu, svetima i službenicima Crkve dužno štovanje i čast iskazujem, a nevoljnima za ljubav Božju u pomoć pritječem.

Daj mi **dar straha Božjega**; da se čuvam grijeha, bojeći se uvrijediti Boga iz sinovskog poštovanja prema Božjem Veličanstvu.

*molitva bl. Alojzija Stepinca*

Oče naš…

Zdravo Marijo...

Slava Ocu…

* *Na kraju se može otpjevati prigodna pjesma i podijeliti blagoslov.*